Legile justiției dau în clocot. Jurnalistul Răzvan Savaliuc a transmis un mesaj devastator pentru sorosisti și „huliganii #REZIST”.

Senior editorul de la Lumeajustiției.ro a acordat vineri o declarație pentru PSnews.ro despre un breaking news trecut cu vederea de către presă – și anume un semnal puternic pe care România l-a primit tot astăzi din Franța: subordonarea procurorilor față de ministrul Justiției.

DETALII AICI: Opoziția să ia aminte! Franța a stabilit drept constituțională o decizie grea privind procurorii

La rândul lui, Savaliuc a apreciat că această mutare a Franței „este absolut firească”, dând de înțeles că românii trebuie să ia exemplu de la francezi, dacă vor cu adevărat reforma sistemului judiciar.

„Numai în România ni s-a repetat în mod mincinos – începând de la Monica Macovei încoace – că procurorii sunt independenți și că ar fi egalii judecătorilor. Chiar la noi în legislație, printr-un accident, procurorilor li se spune: «magistrați», deși ei nu au garanția de independență, pentru că ei se subordonează prin lege procurorului ierarhic superior, dar și ministrului justiției. Însă pentru că la noi s-a făcut tot timpul tam-tamul ăsta că «procurorul e independent», s-a ajuns la situația în care procurorii fac ceea ce vor și chiar au ajuns mai puternici decât judecătorii în cadrul unui proces penal”, a punctat ziaristul.

Gazetarul a dat un exemplu concret în care independența procurorilor este pernicioasă pentru societate: situația ipotetică în care un procuror ar refuza să instrumenteze dosare penale, CHIAR DACĂ infracționalitatea a atins un prag critic.

„Or, noi tocmai asta trebuie să facem: să revenim la normalitate, iar procurorul trebuie coborât la nivelul de organ executiv din sistemul judiciar. Nu se poate să aibă independență, precum judecătorul, pentru că voi da un exemplu practic: dacă în stradă criminalitatea depășește un anumit grad de suportabilitate de către societate, este nevoie să se intervină. Și nu putem să ne uităm la niște procurori care – de exemplu – nu fac nimic pentru a stârpi fenomenul ăsta, pretextând că ei sunt independenți și lor nu trebuie să li se spună ce să facă. Nu – tocmai: ei sunt un braț executiv al sistemului judiciar, ei strâng probe de vinovăție împotriva cuiva (dacă există) și îl trimit în judecată, dacă se constată că s-au comis anumite fapte care pot fi încadrate de Codul Penal.

Procurorul nu poate fi magistrat independent – și există suficientă jurisprudență CEDO, care a spus că procurorul este un agent guvernamental. Dar la noi se minte, pentru că așa se face de multe ori în republica procuorilor: populația este mințită de ani de zile că procurorul ar fi un magistrat independent. Nu: el nu poate fi! Ar fi și absurd să fie, pentru că ar însemna ca, atunci când infracționalitatea crește, să ne uităm cum ei nu fac nimic, că sunt independenți și nimeni n-are voie să le spună ce să facă. Tocmai de-aia ei, prin Constituție, sunt sub autoritatea ministrului Justiției: pentru că Guvernul și Parlamentul – care fac politica penală – trebuie să aibă și pârghii pentru ca ea să fie aplicată. Politica penală se aplică prin procurori – de aceea ei sunt subordonați ministrului Justiției”, a detaliat Răzvan Savaliuc.

În încheiere, Răzvan Savaliuc a vorbit într-o cheie optimistă despre parcursul parlamentar al legilor justiției, exprimându-și speranța că răspunderea magistraților va fi legiferată într-un viitor apropiat.

„Este foarte bine că se apasă pedala (în Parlament – n.r.) – e exact ceea ce așteaptă populația de la PSD: să-și respecte promisiunea și să dea legea răspunderii magistraților. Și faptul că vedem toate agenturile sorosiste, toate grupările huligane de la #REZIST și anumite partide – conduse de iresponsabili – că se agită atât de mult este dovada că se face ceea ce trebuie în direcția răspunderii magistraților. În România nu trebuie să mai existe abuzuri! Iar cine nu vrea legea răspunderii magistraților înseamnă că vrea să se comită abuzuri și are anumite interese care nu corespund dorinței românilor. Să nu uităm că peste 90% dintre români vor să se instaureze răspunderea magistraților”, a conchis gazetarul de la Luju.ro.